18. juni 2015 kunne DF's formand, Kristian Thulesen Dahl, lade sig hylde som folketingsvalgets helt store vinder.

Med 37 mandater og 21,1 procent af stemmerne blev partiet større end Venstre og det næststørste parti i Folketinget.

Vi spoler tiden knap fire år frem til dags dato, 5. juni 2019. Her måtte Kristian Thulesen Dahl erkende, at partiet har fået en 'vælgerlussing'.

Partiet går 21 mandater tilbage og får bare 8,7 procent af stemmerne.

- Der er ingen tvivl om, at dagens resultat bliver en gedigen tilbagegang for Dansk Folkeparti. Vi har fået en vælgerlussing, sagde Kristian Thulesen Dahl til partiets valgfest, da de første prognoser løb ind.

For fire år siden var DF for eksempel klart størst i Sydjyllands Storkreds. Denne gang må de lade sig tage til takke med en tredjeplads. Venstre er nemlig mere end dobbelt så store, som deres samarbejdspartnere, i det vestjyske.

Ved valget for fire år siden, stod Dansk Folkeparti også som stærkeste parti i store dele af Sjælland.

Her er det nu Socialdemokratiet, som overtager det meste af det Sjælland, hvor DF stod stærkest for fire år siden.